**„Аз и моите жени”**

Сериалът разказва историите на няколко семейства, които на пръв поглед са перфектни, но зад тази социална маска нещата стоят по съвсем друг начин. През хумор и самоирония са разгледани човешките взаимоотношения и модели на поведение, защото това е най-безболезненият подход към темите-табу. В живота на скромния хирург Филип има само една драма – влюбен е еднакво силно в грижовната Калина и страстната Мая. Изборът между двете се оказва невъзможен за него и, въпреки угризенията, той приема съдбата си на двуженец. Единствената му цел е да направи жените си щастливи и да не допусне двата паралелни свята да се преплетат. Започва двойствен живот, изпълнен с драматични избори и комични гафове, а тайната се превръща в негов кошмар и наслаждение едновременно. Постепенно се самозабравя и, за да не бъде разкрит, престъпва всички граници – лъже, мами, бие се, праща биячи, корумпира магистрати, рискува дори човешки живот и накрая, съвсем естествено, се изправя пред разобличението. Това, което Филип не подозира, е, че всички около него също имат своите тайни. Най-добрият му приятел е влюбен в гаджето на сина си, а съседът му във Варна е финансов измамник; двете му приятелски семейства са изградени на лъжи и преструвки, а съпругите му крият перверзиите си от него. И под всеки етикет „перфектно семейство” има нещо срамно, скандално и... тайно.

**Димитър Гочев** – Оператор, режисьор и продуцент. Като продуцент е работил над следните сериали и филми: „Стъклен дом”; „Под прикритие”, „Революция Z”, „Фамилията”, „Ние, нашите и вашите”; „Бензин”, „Революция Х”.

**„Порталът”**

Крум Бонев (50), бивш полицай и настоящ детектив, приютява в дома си ранен приятел на отдавна мъртвия си баща, който твърди, че идва от миналото и провокира Крум да спаси баща си. Крум намира указания времеви портал и попада в социалистическата 1978-ма година, четири месеца преди убийството на известна тогава певица. Следовател по случая е бащата на Крум, който е притиснат от партията да покрие убиеца. Той отказва, което довежда до убийството му, инсценирано от службите като пиянски инцидент. Крум предприема сложно преследване и разследване в миналото с цел да промени злощастната съдба на семейството си в настоящето. Започва истински опасна криминално конспиративна операция, увлича се в средите на социалистическия хайлаф, попада в любовен капан между съпругата си и жена от 78-ма, на път е напълно да провали бизнеса си и професионалната си репутация. В крайна сметка детективът разкрива истината за смъртта на певицата, но се налага да лъжесвидетелства, за да види баща си жив през 2018-та. Тайните ченгета от Държавна сигурност се оказват по-умни и по-коварни от очакваното, а пипалата на партийната мафия – неподвластни на времето и пространството.

„**Мирамар филм” ООД** – Създадена през 2001 г. от Илиян Джевелеков, Матей Константинов и Георги Димитров. Продуцент на игрални, анимационни, документални филми, телевизионни предавания и реклами. Стои зад игралните филми „Дзифт”, LOVE.NET и „Вездесъщият”.